**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2013 m. gruodžio 18 d. sprendimo Nr. T2-316 „DĖL vaikų priėmimo į klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašo patvirtinimo“ pakeitimo“ PROJEKTO**

**1. Sprendimo projekto esmė, tikslai ir uždaviniai.**

sprendimo projektas parengtas, siekiant patikslinti vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes kriterijus ir sąlygas.

Tikslas – aiškiai ir tiksliai reglamentuoti ikimokyklinio ir priešmokyklinio amžiaus vaikų priėmimą į savivaldybės švietimo įstaigas.

Uždavinys – pakeisti Vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašo atskirus punktus.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, atsižvelgus į savivaldybės švietimo įstaigų vadovų bei Klaipėdos miesto gyventojų išsakytas pastabas ir siūlymus dėl Vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašo (toliau – Aprašas), patvirtinto Klaipėdos miesto savivaldybės tarybos 2013 m. gruodžio 18 d. sprendimu Nr. T2-316, įgyvendinimo.

Sprendimo projektu Aprašo:

– 4 punktas redaguotas dėl dokumentų įforminimo reikalavimų pasikeitimo, šalyje įvedus Teisės aktų registrą;

– 7.2 papunktyje papildomai nustatoma, kad prioritetiškai į įstaigas priimami įvaikinti vaikai. Kadangi įvaikinimo procedūros yra ilgas teisinis procesas, o savivaldybės vaikų registravimo sistemoje vaikus registruoti leidžiama tik teisėtiems tėvams (globėjams, rūpintojams), todėl tikslinga įvaikintus vaikus, kurių teisėti įtėviai pageidauja ugdyti pagal ikimokyklinio ar priešmokyklinio ugdymo programas, priimti į švietimo įstaigas prioriteto tvarka;

– 10.11 ir 10.12 papunkčiuose numatomos sąlygos tėvams (globėjams, rūpintojams) keisti švietimo įstaigas: 1) kai tėvų ir įstaigų vadovų sutarimu susikeičiama ugdymosi vietomis, jei vaikai yra vienodo amžiaus, ugdymosi poreikių ir jau lanko įstaigas; 2) kai tėvai (globėjai, rūpintojai) pasinaudoja informacinėje registracijos sistemoje numatyta funkcija – pasirinkti sąlygų pagerinimui ne daugiau kaip vieną įstaigą;

– 8.1.2, 10.1, 10.8, 10.9 papunkčiuose patikslinamos sąvokos dėl elektroninių prašymų registravimo, vaikų priėmimo į įstaigas principų, galimybės lankyti bet kurią kitą (prašyme nepasirinktą) įstaigą, joje atsiradus laisvai ugdymosi vietai, ir galimybės keisti elektroniniame prašyme pateiktus duomenis;

– 10.10 papunktyje plačiau išaiškinamos eilių generavimo informacinėje sistemoje aplinkybės, t. y. vaikai, einamaisiais metais nepatekę į švietimo įstaigas, išlieka informacinės sistemos eilėje, tačiau kitais metais jų eilės numeris keičiasi priklausomai nuo užregistruotų ir pageidaujamų lankyti tais metais įstaigas prašymų bei priimamų prioritetiškai asmenų skaičiaus.

**3. Kokių rezultatų laukiama.**

Priėmus sprendimo projektą bus užtikrinamas kokybiškas ikimokyklinio ir priešmokyklinio amžiaus vaikų priėmimas.

**4. Sprendimo projekto rengimo metu gauti specialistų vertinimai.**

Sprendimo projektą vertino Klaipėdos miesto savivaldybės administracijos darbuotojai.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: ikimokyklinio ir priešmokyklinio amžiaus vaikų priėmimas į savivaldybės švietimo įstaigas vyks sklandžiai ir skaidriai, bus užtikrinamos socialiai pažeidžiamų asmenų teisės.

Neigiamų pasekmių nenumatoma.

PRIDEDAMA:

1. Teisės aktų, nurodytų sprendimo projekto įžangoje, išrašas, 1 lapas.
2. Klaipėdos miesto savivaldybės tarybos 2013 m. gruodžio 18 d. sprendimo Nr. T2-316 „Dėl Vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašo patvirtinimo“ lyginamasis variantas, 6 lapai.

Švietimo skyriaus vedėja Laima Prižgintienė